**Otakar Štáfl** (\* 30. december 1884, Hlavíčkov Brod – † 14. február 1945, Praha) bol český maliar a ilustrátor.

Život a dielo
-------------

Narodil sa 30. decembra 1884 v Německém Brodě (dnes Havlíčkov Brod). Jeho otec Josef Štáfl (1861 – 1938) bol miestnym rezbárom. Od roku 1897 študoval na miestnom gymnáziu, ktoré však aj napriek nesúhlasu rodičov v roku 1903 opustil. Odišiel do Prahy, kde sa rozhodol venovať svojej záľube - maliarstvu. V Prahe bol žiakom Krajinárskej školy Ferdinanda Engelmüllera. Upozornil na seba perokresbami krajinárskych motívov, reprodukovanými v *Revue Praha*, *Zlatá Praha* a v iných umeleckých časopisoch. Veľké množstvo jeho obrázkov, najmä s architektonickými motívmi publikoval ako grafický redaktor vydavateľstva OTTO v časopise *Světozor*, *Český svět* a v iných. Kreslil pražské zákutia perokresbami zdokumentoval Chrudim. Svoje grafické schopnosti uplatnil hlavne v náladovom farebnom drevoryte a v tvorbe plagátov. Bol priekopníkom československej kinematografie, bol spoluzakladateľom filmovej spoločnosti ASUM. 

V roku 1910 si založil v Prahe svoj vlastný grafický ateliér a sa oženil s dcérou riaditeľa nakladateľstva Politika Václavou Brychtovou. V roku 1912, po predchádzajúcich návštevách, prišiel na Slovensko, so zámerom navštíviť jeho rázovité kraje a spoznať slovenskú národnú kultúru. Oslovil ho najmä detviansky folklór a ľudia žijúci tradičným spôsobom. Vydavateľstvo Politika v roku 1913 vydalo knižku Detva s Štáflovými obrázkami. Ešte v tom istom roku navštívil prvý raz Vysoké Tatry. 

Pamätná tabuľa na Symbolickom cintoríne
Štáflova chalupa v Havlíčkovom Brode
Počas prvej svetovej vojny organizoval humanitárne akcie na prospech sirôt a vojnových vdov a angažoval sa vo verejnom živote rodného mesta. Po vojne sa zaslúžil o vybudovanie pomníku Karla Havlíčeka a o vznik Havlíčkovho múzea. V roku 1917 sa rozviedol a v roku 1927 sa oženil s Vlastou Koškovou, známou spisovateľkou rozprávok a dievčenských románov.

Do Vysokých Tatier sa vrátil v roku 1920. Ubytoval sa v hoteli Kriváň na Štrbskom Plese, neskôr sa presťahoval do hotela Hviezdoslav, kde si prenajal ateliér a začal maľovať obrazy s horskými motívmi. Krásu Vysokých Tatier zachytil na mnohých akvareloch a monumentálnych olejových maľbách. V roku 1928 vyšiel tlačou cyklus 120 akvarelov z Vysokých Tatier. Dva obrazy s motívmi z Vysokých Tatier boli vydané na poštovných známkach. Výstavy obrazov s tatranskou tematikou usporiadal v roku 1924 a 1930 v Prahe a v roku 1928 v Hradci Králové. Štáfl nemaľoval len Tatry. Nezabúdal ani na rodnú Vysočinu, kde namaľoval mnohé obrazy vysočinskej krajiny.

Angažoval sa vo filmovej tvorbe. Inicioval vznik prvého filmu o Tatrách z výšky nazvanom *Aeroplánom nad Tatrami*, ktorý spolu s filmami *Extáza*, *Rieka* a *Zem spieva* získali na Medzinárodnom filmovom festivale v Benátkach v roku 1934 Pohár mesta Benátky, za najlepšiu réžiu pre kolekciu československých filmov. Inicioval natáčanie filmov *Výstup na Rysy* a *Vysoké Tatry*. 

Počas pobytu vo Vysokých Tatrách bol spolunájomcom Chaty pri Popradskom plese. V roku 1932 spolu s tajomníkom Klubu československých turistov Alojzom Lutonským začal uvažovať o výstavbe Symbolického cintorína, ktorý sa obom podarilo zrealizovať v roku 1938. V roku 1938 Otakar Štáfl a jeho manželka odcestovali do Čiech a už sa na Slovensko nevrátili.

14. februára 1945 bol jeho ateliér na Vinohradech v Prahe zasiahnutý bombou spojeneckých lietadiel. Otakar Štáfl a jeho manželka zahynuli v troskách domu. V jeho rodnom meste mu bol v roku 1957 odhalený pomník.

Referencie
----------

1. ↑  Kolektív autorov: Česká stopa v Tatrách, vydali Podtatranské noviny, 2015
2. ↑  Časopis Vysoké Tatry. In. Bohuš, Ivan, Smatana,Ľudo: Otakar Štáfl, roč.V. čís. 2/1966, str. 2-3.
3. ↑  -ONDRUŠEKOVÁ, Anna. Český umelec v Tatrách. *Tatry*, roč. LX. čís. 6, s. 29-32.

Iné projekty
------------

Commons
* Spolupracuj na Commons Commons ponúka multimediálne súbory na tému **Otakar Štáfl**

Externé odkazy
--------------

* Vysočina
* Otakar Štáfl
* Diela na Webe umenia
* Otakar Štáfl
* Otakar Štáfl
* Otakar Štáfl: Obrazový cyklus Vysoké Tatry

Zdroj
-----

* *Tento článok je čiastočný alebo úplný preklad článku Otakar Štáfl na českej Wikipédii.*

Autoritné údaje: * abART: 7397
* GND: 130104086
* ISNI: 0000 0001 0984 8153
* LCCN: nb99107387
* NK ČR: jk01131060
* SNK: 157443
* ULAN: 500480360
* VIAF: 70027645
* Web umenia: 10577
* WorldCat: lccn-nb99107387